Neuvoston yhteinen toiminta 2003/496/YUTP, 7 päivältä heinäkuuta 2003, Euroopan unionin erityisedustajan nimeämisestä Etelä-Kaukasiaan



Virallinen lehti nro L 169 , 08/07/2003 s. 0074 - 0075



Neuvoston yhteinen toiminta 2003/496/YUTP, 7 päivältä heinäkuuta 2003, Euroopan unionin erityisedustajan nimeämisestä Etelä-Kaukasiaan EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, 18 artiklan 5 kohdan ja 23 artiklan 2 kohdan, sekä katsoo seuraavaa: (1) Neuvosto on ilmoittanut haluavansa toimia poliittisesti aiempaa aktiivisemmin Etelä-Kaukasiassa (Armenia, Azerbaidzan, Georgia). (2) On tarpeen varmistaa selkeä vastuunjako sekä Euroopan unionin ulkoisen toiminnan yhteensovittaminen ja johdonmukaisuus Etelä-Kaukasiassa. (3) Neuvosto hyväksyi 30 päivänä maaliskuuta 2000 Euroopan unionin erityisedustajien nimeämismenettelyä ja hallinnollisia järjestelyjä koskevat säännöt, ON HYVÄKSYNYT TÄMÄN YHTEISEN TOIMINNAN: 1 artikla Euroopan unionin erityisedustajaksi Etelä-Kaukasiaan nimitetään Heikki TALVITIE. 2 artikla 1. Euroopan unionin erityisedustajan tavoitteena on edistää neuvoston määrittelemien ja ajantasaistamien Euroopan unionin poliittisten tavoitteiden täytäntöönpanoa Etelä-Kaukasiassa. Näihin poliittisiin tavoitteisiin kuuluvat: a) Armenian, Azerbaidzanin ja Georgian auttaminen toteuttamaan poliittisia ja talousuudistuksia erityisesti oikeusvaltion, demokratisoinnin, ihmisoikeuksien, hyvän hallintotavan, kehityksen ja köyhyyden vähentämisen aloilla; b) olemassa olevien järjestelmien mukaisesti konfliktien estäminen alueella, konfliktien ratkaisemisen tukeminen sekä rauhaan palaamisen valmisteleminen muun muassa edistämällä pakolaisten ja kotimaassaan siirtymään joutuneiden henkilöiden paluuta; c) rakentavien suhteiden ylläpitäminen naapurialueiden tärkeimpiin kansallisen tason toimijoihin; d) alueen valtioiden, erityisesti Etelä-Kaukasian valtioiden välisen lisääntyvän yhteistyön kannustaminen ja tukeminen muun muassa talous-, energia- ja liikennekysymyksissä; e) Euroopan unionin tehokkuuden ja näkyvyyden lisääminen alueella. 2. Euroopan unionin erityisedustaja tukee korkean edustajan työtä alueella. 3 artikla Edellä 2 artiklassa säädettyjen poliittisten tavoitteiden edistämiseksi Euroopan unionin erityisedustajan toimeksiantona on: a) yhteyksien kehittäminen alueen hallituksiin, parlamentteihin, oikeuslaitoksiin ja kansalaisyhteiskuntaan; b) Armenian, Azerbaidzanin ja Georgian kannustaminen yhteistyöhön yhteistä etua koskevissa alueellisissa aiheissa, kuten yhteiset turvallisuusuhat sekä terrorismin, laittoman kaupan ja järjestäytyneen rikollisuuden torjunta; c) osallistuminen konfliktien estämiseen ja rauhaan palaamisen valmisteleminen alueella muun muassa kansalaisyhteiskuntaan ja maa-alueiden ennalleen palauttamiseen liittyvien toimintasuositusten avulla, sanotun kuitenkaan rajoittamatta komission velvollisuuksia Euroopan yhteisön perustamissopimuksen mukaisesti; d) konfliktien ratkaisemisessa avustaminen, erityisesti jotta EU voisi paremmin tukea Yhdistyneiden Kansakuntien pääsihteeriä ja hänen erityisedustajaansa Georgiassa, Yhdistyneiden Kansakuntien pääsihteerin Georgian tukiryhmää, Etyjin Minskin ryhmää sekä Etyjin suojeluksessa toimivaa Etelä-Ossetian konfliktien ratkaisumekanismia; e) vuoropuhelun vahvistaminen EU:n ja alueen tärkeimpien asianomaisten toimijoiden välillä; f) neuvoston avustaminen Etelä-Kaukasiaa koskevan yhtenäisen politiikan edelleen kehittämisessä. 4 artikla Euroopan unionin erityisedustaja vastaa 3 artiklassa tarkoitetun toimeksiannon täytäntöönpanosta korkean edustajan valvonnan alaisena ja noudattaen hänen antamiaan toimintaohjeita. Euroopan unionin erityisedustaja ylläpitää erityisiä suhteita poliittisten ja turvallisuusasioiden komiteaan, joka toimii ensisijaisena yhteytenä neuvostoon. Poliittisten ja turvallisuusasioiden komitea huolehtii strategisesta ohjauksesta ja poliittisesta johdosta Euroopan unionin erityisedustajan toimeksiannon puitteissa. Euroopan unionin erityisedustaja raportoi henkilökohtaisesti korkealle edustajalle sekä poliittisten ja turvallisuusasioiden komitealle, ja hän voi myös antaa selvityksen asianomaiselle työryhmälle. Säännöllisesti laadittavat kirjalliset raportit toimitetaan korkealle edustajalle, neuvostolle ja komissiolle. Euroopan unionin ulkoisen toiminnan johdonmukaisuuden varmistamiseksi Euroopan unionin erityisedustajan toimet on sovitettava yhteen korkean edustajan, puheenjohtajavaltion ja komission toimien kanssa. Paikan päällä on pidettävä yllä läheisiä suhteita puheenjohtajavaltioon, komissioon ja EU:n jäsenvaltioiden edustustojen päälliköihin. Euroopan unionin erityisedustaja on myös yhteydessä muihin kansainvälisiin toimijoihin paikan päällä, erityisesti Yhdistyneisiin Kansakuntiin, Etyjiin ja Euroopan neuvostoon. 5 artikla Euroopan unionin erityisedustajan hallinnollisista menoista vastaa poikkeuksellisesti Suomi. Euroopan unionin erityisedustaja on tilivelvollinen hallinnollisten menojen osalta korkealle edustajalle ja mahdollisten toimintamenojen osalta komissiolle. 6 artikla Puheenjohtajavaltio, komissio ja/tai jäsenvaltiot avustavat tarvittaessa Euroopan unionin erityisedustajaa toimeksiannon täytäntöönpanossa muun muassa antamalla logistiikkatukea Euroopan unionin erityisedustajan matkoja varten. Neuvoston pääsihteeristö antaa tarvittavaa lisätukea. Euroopan unionin erityisedustajan hoitaman tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut määritellään asianmukaisella tavalla. Jäsenvaltiot ja komissio antavat tätä varten kaiken tarpeellisen tuen. 7 artikla Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Euroopan unionin erityisedustaja antaa ennen tämän yhteisen toiminnan voimassaolon päättymistä korkealle edustajalle, neuvostolle ja komissiolle kattavan kirjallisen raportin, jossa annetaan suosituksia siitä, miten Etelä-Kaukasiaa koskevaa Euroopan unionin politiikkaa voidaan edelleen tehostaa. Tätä raporttia käytetään yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Etelä-Kaukasiaa koskevan Euroopan unionin politiikan edelleen kehittämistä koskevat neuvoston päätökset huomioiden korkea edustaja antaa poliittisten ja turvallisuusasioiden komitealle suosituksia, jotka koskevat neuvoston päätöstä Euroopan unionin erityisedustajan toimeksiannon uusimisesta, muuttamisesta tai lopettamisesta. 8 artikla Tämä yhteinen toiminta tulee voimaan 1 päivänä heinäkuuta 2003. Sitä sovelletaan 31 päivään joulukuuta 2003. 9 artikla Tämä yhteinen toiminta julkaistaan Euroopan unionin virallisessa lehdessä. Tehty Brysselissä 7 päivänä heinäkuuta 2003. Neuvoston puolesta Puheenjohtaja F. Frattini